**Tarmo Reunanen** (s. 1. maaliskuuta 1998 Äänekoski) on suomalainen jääkiekkopuolustaja, joka pelaa SM-liigajoukkue Rauman Lukossa. Hän on pelannut urallaan myös neljä NHL-ottelua New York Rangersissa kaudella 2020–2021.

Ura
---

### Seuraura

Reunanen on TuTon kasvatti. Hän pelasi yhdeksänvuotiaaksi asti maalivahtina. Reunanen siirtyi juniorina sittemmin Turun Palloseuraan. Kaudella 2012–2013 hän toimi vuoden "alaikäisenä" seuran C-nuorten kapteenina. Reunanen oli joukkueen tehokkain puolustaja sekä C-nuorten SM-karsinnoissa tehoilla 2+8=10 että runkosarjassa tehoilla 3+7=10. Kaudella 2013–2014 hän oli TPS:n B-nuorten tehokkain puolustaja tehoilla 10+10=20. Kaudella 2014–2015 Reunanen oli jo 16-vuotiaana seuran A-nuorten kärkipuolustaja ja hän oli TPS:n paras syöttäjä ja tehokkain puolustaja tehoilla 8+22=30. Reunanen sijoittui koko A-nuorten SM-liigan puolustajien pistepörssissä kymmenenneksi. Hänet valittiin sarjan lokakuun 2014 kuukauden tulokaspelaajaksi. Reunanen voitti kauden päätteeksi A-nuorten Suomenmestaruuden.

Toukokuussa 2015 Reunanen teki kolmivuotisen juniorisopimuksen TPS:n SM-liigajoukkueen kanssa. Samana kesänä Jokerit varasi hänet 102. pelaajana KHL:n varaustilaisuudessa 2015. Reunanen pelasi kaudella 2015–2016 TPS:n A-nuorissa vain 11 runkosarjaottelua, kunnes hänen runkosarjansa päättyi loukkaantumiseen. Reunanen edusti TPS:ää ennen loukkaantumistaan myös Junior Club World Cupissa. Hän palasi kaukaloihin A-nuorten SM-liigan pudotuspeleissä sekä vahvisti myös TPS:n B-nuoria. Reunanen ei debytoinut kauden aikana seuran liigajoukkueessa.

New York Rangers varasi Reunasen neljännellä kierroksella 98. pelaajana NHL:n varaustilaisuudessa 2016. Kaudella 2016–2017 hän debytoi TPS:n SM-liigajoukkueessa. Reunanen teki miesten pääsarjadebyyttinsä Mestarien liigassa 24. elokuuta 2016 norjalaista Lørenskog IK:ta vastaan. Hänet merkittiin TPS:n kakkospuolustajapariin Martin Bergerin viereen. Reunanen sai ottelussa tilastomerkinnän +1. Hän pelasi kolme CHL-ottelua ilman tehopisteitä, kunnes syyskuussa TPS lainasi Reunasen koko kauden kattavalla sopimuksella kasvattajaseuransa TuTon Mestis-joukkueeseen. Joukkuetta valmensi hänelle TPS:n A-nuorista tuttu Miika Elomo. Reunasen tulokaskausi Mestiksessä toi 42 runkosarjaottelussa yhdeksän syöttöpistettä. Koska TPS oli nimennyt Reunasen niin sanotulle nuorten pelaajien listalle, hän pystyi pelaamaan joukkueen vahvuudessa vielä siirtotakarajan jälkeen. Reunanen sai tililleen ensimmäisen SM-liigaottelunsa 17. helmikuuta 2017 Helsingin IFK:ta vastaan. Hänet merkittiin TPS:n kolmospuolustajapariin Jani Forsströmin viereen, mutta Reunanen jäi ottelussa kuitenkin ilman peliaikaa. Hän sai TPS:ssä tililleen kaksi SM-liigaottelua ja Reunanen jäi TuTon sijaan lopulta TPS:n A-nuorten vahvuuteen. Tammikuussa 2017 hän teki TPS:n kanssa kaksivuotisen jatkosopimuksen.

Alkukaudella 2017–2018 Reunanen pelasi TPS:ssä 25 runkosarja- ja kuusi CHL-ottelua tehden kolme syöttöpistettä. Hän pelasi myös kymmenen ottelua seuran A-nuorissa. Marras- ja joulukuun 2017 vaihteessa Reunanen pelasi kaksi ottelua lainalla Mestis-joukkue Savonlinnan Pallokerhossa. Tammikuussa 2018 Reunanen siirtyi kevääseen 2019 asti kestävällä ja yhden optiovuoden sisältävällä sopimuksella Rauman Lukkoon. Hän teki siellä loppukaudella kahdeksassa runkosarjaottelussa yhden syöttöpisteen. Kaudella 2018–2019 Reunanen teki läpimurtonsa SM-liigassa. Hän oli Lukon tehokkain puolustaja tehoilla 6+19=25. Reunanen teki liigauransa avausmaalin 28. syyskuuta 2018 ylivoimalla vieraissa Vaasan Sportia vastaan. 22. helmikuuta 2019 hän teki Kalevan Palloa vastaan syöttöpisteen, joka oli Reunasen 22. tehopiste Lukossa. Hänestä tuli Lukon seurahistorian eniten tehopisteitä tehnyt alle 21-vuotias puolustaja. Tammikuussa 2019 Reunanen teki joukkueen kanssa kaksivuotisen jatkosopimuksen.

Kesäkuussa 2019 Reunanen teki kolmivuotisen NHL-tulokassopimuksen New York Rangersin kanssa. Hänen sopimukseensa on kirjattu pykälä pelata kaudella 2019–2020 vielä lainalla Lukossa, mikäli Reunanen ei saa paikkaa Rangersin NHL-kokoonpanosta. Seura lähetti Reunasen harjoitusleirin päätteeksi ensin AHL-joukkue Hartford Wolf Packin vahvuuteen, jossa hän harjoitteli muutaman päivän, kunnes syyskuun lopulla Reunasen vahvistettiin siirtyvän loppukaudeksi lainalle Lukkoon.

Lokakuussa 2020 New York Rangers lainasi Reunasen 15. joulukuuta asti ulottuvalla sopimuksella TuTon Mestis-joukkueeseen. Jo marraskuussa 2020 hän siirtyi kuitenkin lainalle sarjatasoa ylemmäs Hämeenlinnan Pallokerhon SM-liigajoukkueeseen. Joulukuussa Rangers kutsui Reunasen harjoitusleirilleen. Tammikuun 2021 harjoitusleirin päätteeksi seura lähetti hänet kuitenkin Hartford Wolf Packin AHL-joukkueeseen. Reunanen pelasi siellä suurimman osan kaudestaan tehden 21 runkosarjaottelussa tehot 4+13=17, joilla hän oli koronaviruspandemian lyhentämällä kaudella joukkueen tehokkain puolustaja. kutsuttiin alkukaudella 2020–2021 kolme kertaa Rangersin NHL-joukkueen "taksiryhmään", kunnes hän teki lopulta NHL-debyyttinsä 15. maaliskuuta 2021 Philadelphia Flyersia vastaan. Reunanen merkittiin Rangersin kolmospuolustajapariin Brendan Smithin viereen. Hän sai ottelussa jääaikaa 8.57 minuuttia. Reunanen sai ottelussa myös syöttöpisteen Artemi Panarinin tekemään maaliin. Hänestä tuli Rangersin seurahistorian ensimmäinen NHL-debyytissään tehopisteen tehnyt puolustaja yli yhdeksään vuoteen, sillä edellisen kerran vastaavaan oli pystynyt syöttöpisteellään Stu Bickel joulukuussa 2011. Reunanen ylsi myös suomalaisittain erikoiseen ennätykseen, sillä hänestä tuli ensimmäinen pelaaja, joka on pelannut samalla kaudella sekä Mestiksessä, SM-liigassa, AHL:ssä että NHL:ssä. Reunanen pelasi NHL:ssä kauden aikana kaikkiaan neljä runkosarjaottelua.

Alkukauden 2021–2022 Reunanen pelasi kokonaan Hartford Wolf Packin AHL-joukkueessa, kunnes maaliskuussa 2022 New York Rangers kauppasi hänet Carolina Hurricanesiin vaihdossa hyökkääjä Maksim Letunoviin. Vaikka NHL:n siirtotakaraja oli umpeutunut viikkoa aiemmin, Reunanen oli sallittua kaupata samana päivänä vastaan tulleen AHL:n siirtotakarajan puitteissa. Hän ei kuitenkaan ollut enää loppukaudella edustuskelpoinen NHL:ään, joten Reunanen pelasi kauden loppuun Hurricanesin farmijoukkue Chicago Wolvesissa. Hän ei kuitenkaan saanut peliaikaa pudotuspeleissä, jotka päättyivät AHL:n mestaruuteen, Calder Cupiin. Reunanen kuitenkin pelasi riittävän yhteismäärän AHL:n runkosarjaotteluita, joten hän kuului virallisesti mestaruusjoukkueeseen ja Reunanen sai nimensä mestaruuspokaaliin.

Kaudeksi 2022–2023 Reunanen palasi kaksivuotisella sopimuksella Lukkoon. Viidennessä puolivälieräottelussa 25. maaliskuuta 2023 HIFK:ta vastaan hän teki Lukon 2–1-voittoon päättyneen ottelun voittomaalin, joka kavensi ottelusarjan 2–3:een. Ilkka Heikkinen valitsi Reunasen ottelun Alumnien tähtien ykköstähdeksi. HIFK lopulta kuitenkin eteni välieriin seuraavan ottelun jälkeen voitoin 4–2. Hän oli puolivälieräsarjassa Lukon paras pistemies ja syöttäjä tehoilla 1+3=4.

Kauden 2023–2024 runkosarjaottelussa KalPaa vastaan 22. syyskuuta 2023 Reunanen sai pelirangaistuksen epäurheilijamaisesta käytöksestä, joka kirjattiin ensin virheellisesti "rasistiseksi käytökseksi". Reunanen myönsi asiattoman kielenkäyttönsä ja pyysi sitä anteeksi. Hän sai tilanteesta myös yhden ottelun pelikiellon.

### Maajoukkueura

Reunanen edusti Suomea alle 18-vuotiaiden Ivan Hlinkan muistoturnauksessa vuonna 2015. Hän oli mukana myös alle 18-vuotiaiden MM-leiriryhmässä vuoden 2015 turnaukseen, mutta Reunanen ei päässyt kuitenkaan lopullisen kisajoukkueeseen.

Reunanen edusti myös Suomen alle 17-vuotiaiden maajoukkuetta World U-17 Hockey Challengessa ja Euroopan nuorten olympiafestivaaleilla vuonna 2015, joista jälkimmäisenä mainittu turnaus päättyi pronssiin. Hän oli turnauksessä myös viidellä syöttöpisteellään joukkueensa paras syöttäjä Aapeli Räsäsen kanssa. Reunanen on kuulunut myös alle 17-vuotiaiden maajoukkueen kapteenistoon. Yhteensä hän on pelannut 11 nuorten ja 39 poikien maaottelua.

Suomen A-maajoukkueessa Reunanen on pelannut kahdeksan ottelua ilman tehopisteitä. Hän teki A-maajoukkueessa Euro Hockey Challengen Nordic Cupissa 11. huhtikuuta 2019 Aalborgissa Tanskaa vastaan. Reunanen merkittiin Suomen kolmospuolustajapariin Juuso Vainion viereen.

Pelityyli
---------

Faneille.com -sivuston toimittaja Toni Rajamäen mukaan Reunanen on pienehkö puolustaja, mutta siihen nähden kokonaisvaltainen. Rajamäen mukaan hän loistaa omassa päässä pelinlukutaidoillaan ja hyökkäyspäässä kiekollisilla avuillaan.

Muuta
-----

Reunasen pikkuveli Julius pelasi jääkiekkoa hyökkääjänä A-junioriksi asti. Veljesten isä on entinen nyrkkeilijä Anssi Reunanen.

Reunanen valmistui ylioppilaaksi Kerttulin lukiosta keväällä 2017. Hän harrasti lapsena myös jalkapalloa, salibandya ja golfia. Reunanen oli ala-asteikäisenä ikäluokkansa golfin valtakunnallisessa mestaruusturnauksessa toinen. Hän pelaa omien sanojensa mukaan golfia edelleen harrastusmielessä.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2014–2015 | TPS | A-SM | 42 | 8 | 22 | 30 | 24 | 12 | 1 | 1 | 2 | 0 |
| 2015–2016 | TPS | A-SM | 11 | 2 | 4 | 6 | 14 | 2 | 0 | 0 | 0 | 2 |
| 2016–2017 | TPS | A-SM | 4 | 1 | 2 | 3 | 6 | 3 | 1 | 1 | 2 | 2 |
|  | TPS | SM-liiga | 2 | 0 | 0 | 0 | 0 | – | – | – | – | – |
|  | TuTo | Mestis | 42 | 0 | 9 | 9 | 54 | – | – | – | – | – |
| 2017–2018 | TPS | A-SM | 10 | 2 | 7 | 9 | 2 | – | – | – | – | – |
|  | TPS | SM-liiga | 25 | 0 | 3 | 3 | 0 | – | – | – | – | – |
|  | Lukko | SM-liiga | 8 | 0 | 1 | 1 | 0 | – | – | – | – | – |
|  | SaPKo | Mestis | 2 | 0 | 2 | 2 | 2 | – | – | – | – | – |
| 2018–2019 | Lukko | A-SM | 1 | 0 | 1 | 1 | 0 | – | – | – | – | – |
|  | Lukko | SM-liiga | 58 | 6 | 19 | 25 | 40 | 6 | 1 | 4 | 5 | 2 |
| 2019–2020 | Lukko | SM-liiga | 51 | 5 | 14 | 19 | 32 | – | – | – | – | – |
| 2020–2021 | TuTo | Mestis | 7 | 2 | 7 | 9 | 12 | – | – | – | – | – |
|  | HPK | SM-liiga | 7 | 1 | 1 | 2 | 4 | – | – | – | – | – |
|  | New York Rangers | NHL | 4 | 0 | 1 | 1 | 0 | – | – | – | – | – |
|  | Hartford Wolf Pack | AHL | 21 | 4 | 13 | 17 | 4 | – | – | – | – | – |
| 2021–2022 | Hartford Wolf Pack | AHL | 40 | 2 | 15 | 17 | 10 | – | – | – | – | – |
|  | Chicago Wolves | AHL | 8 | 1 | 2 | 3 | 4 | – | – | – | – | – | Calder Cup |
| 2022–2023 | Lukko | SM-liiga | 59 | 10 | 12 | 22 | 55 | 6 | 1 | 3 | 4 | 0 |
| 1 kausi | yhteensä | NHL | 4 | 0 | 1 | 1 | 0 | – | – | – | – | – |
| 6 kautta | yhteensä | SM-liiga | 210 | 22 | 50 | 72 | 131 | 12 | 2 | 7 | 9 | 2 |
| 2 kautta | yhteensä | AHL | 69 | 7 | 30 | 37 | 18 | – | – | – | – | – |
| 3 kautta | yhteensä | Mestis | 51 | 2 | 18 | 20 | 68 | – | – | – | – | – |

Lähteet
-------

* Tarmo Reunanen The Internet Hockey Databasessa (englanniksi)
* Tarmo Reunanen Eurohockey-sivustolla (englanniksi)
* Tarmo Reunanen *Elite Prospects*. Everysport Media Group AB.  (englanniksi)

### Viitteet

1. 1 2  TPS-lupaus Reunanen TUTOon – "Poikkeuksellisen kova kilpailuluonne" *Jatkoaika.com*.  5.9.2016. Jatkoaika r.y. Viitattu 5.9.2016.
2. 1 2 3 4 5 6 7 8 9  Tarmo Reunanen *Elite Prospects*. Everysport Media Group AB.  (englanniksi)
3. 1 2 3 4  Leppänen, Marko: TPS:n hylkäämä pakki vei seuraennätyksen kahden maailmanmestarin edestä – golf ja salibandy olivat viedä voiton nuorena: "Olin lahjakkaampi säbässä kuin jääkiekossa" *MTVuutiset.fi*.  22.2.2019. Telia Company AB. Viitattu 23.2.2019.
4. ↑  Elite Prospects - TPS U16 *eliteprospects.com*. Everysport Media Group AB. Viitattu 2.4.2019. (englanniksi)
5. ↑  Elite Prospects - TPS U18 *eliteprospects.com*. Everysport Media Group AB. Viitattu 2.4.2019. (englanniksi)
6. ↑  Elite Prospects - TPS U20 *eliteprospects.com*. Everysport Media Group AB. Viitattu 2.4.2019. (englanniksi)
7. ↑  Elite Prospects - U20 SM-liiga Stats 2014-2015 *eliteprospects.com*. Everysport Media Group AB. Viitattu 2.4.2019. (englanniksi)
8. ↑  TPS:lle kovia vahvistuksia tulevan kauden joukkueeseen *hc.tps.fi*.  5.5.2014. HC TPS Turku Oy.  Arkistoitu 7.5.2016. Viitattu 28.6.2016.
9. 1 2  Rajamäki, Toni: Kommentti: Nimet muistiin – NHL Draftin vähemmän tunnetut suomalaiset  29.1.2016. Faneille.com. Viitattu 28.6.2016.
10. ↑  Matches *championshockeyleague.com*.  24.8.2016. Champions Hockey League (CHL) AG. Viitattu 10.10.2020. (englanniksi)
11. ↑  Matches *championshockeyleague.com*.  24.8.2016. Champions Hockey League (CHL) AG. Viitattu 10.10.2020. (englanniksi)
12. ↑  Kokoonpanot *liiga.fi*.  17.2.2017. Jääkiekon SM-liiga Oy. Viitattu 10.10.2020.
13. ↑  Ottelutilastot *liiga.fi*.  17.2.2017. Jääkiekon SM-liiga Oy. Viitattu 24.2.2017.
14. ↑  TPS jatkosopimuksiin Erosen ja Reunasen kanssa *Jatkoaika.com*.  20.1.2017. Jatkoaika r.y. Viitattu 22.1.2017.
15. ↑  TPS-pakki hakee vauhtia Mestiksestä *Jatkoaika.com*.  30.11.2017. Jatkoaika r.y. Viitattu 18.1.2018.
16. ↑  Tarmo Reunanen Rauman Lukon puolustukseen *raumanlukko.fi*.  30.11.2017. Rauman Lukko Oy.  Arkistoitu 18.1.2018. Viitattu 18.1.2018.
17. ↑  Sport - Lukko, 28.9.2018 *liiga.fi*.  2.4.2019. Jääkiekon SM-liiga Oy. Viitattu 2.4.2019.
18. ↑  Tarmo Reunanen jatkaa Lukossa seuraavat kaksi kautta *raumanlukko.fi*.  10.1.2019. Rauman Lukko Oy. Viitattu 10.1.2019.
19. ↑  Rangers Agree to Terms With Defenseman Tarmo Reunanen *nhl.com/rangers*.  5.6.2019. New York Rangers. Viitattu 5.6.2019. (englanniksi)
20. ↑  Tarmo Reunanen sopimukseen New York Rangersin kanssa *raumanlukko.fi*.  5.6.2019. Rauman Lukko Oy. Viitattu 5.6.2019.
21. ↑  Lahtinen, Matias: Tarmo Reunanen siirtyy Rangersin leiriltä harjoittelemaan AHL-seuran mukaan − Raumalla odotellaan lisätietoa ratkaisun lopputuloksesta *Jatkoaika.com*.  26.9.2019. Jatkoaika r.y. Viitattu 30.9.2019.
22. ↑  Seppä, Lassi: Lukko saa mieluisan tukipilarin puolustukseensa − New York Rangers palauttaa Reunasen Liigaan *Jatkoaika.com*.  30.9.2019. Jatkoaika r.y. Viitattu 30.9.2019.
23. ↑  TUTO saa NHL-lainan riveihinsä − Tarmo Reunanen vahvistamaan puolustusta *Jatkoaika.com*.  9.10.2020. Jatkoaika r.y. Viitattu 10.10.2020.
24. ↑  HPK lainaa puolustaja Tarmo Reunasen NHL-seura New York Rangersilta *yle.fi*.  6.11.2020. Yleisradio Oy. Viitattu 8.11.2020.
25. ↑  Seppä, Lassi: Tarmo Reunanen jättää liigakentät ja suuntaa Rangersin leirille *Jatkoaika.com*.  9.10.2020. Jatkoaika r.y. Viitattu 18.12.2020.
26. ↑  Rangers Announce 22 Players on Active Roster *nhl.com/rangers*.  13.1.2021. New York Rangers. Viitattu 13.1.2021. (englanniksi)
27. ↑  Elite Prospects - Hartford Wolf Pack *eliteprospects.com*. Everysport Media Group AB. Viitattu 29.6.2022. (englanniksi)
28. ↑  Tarmo Reunanen Stats, Profile, Bio, Analysis and More *sportsforecaster.com*. XML Team Solutions, LLC. Viitattu 16.3.2021. (englanniksi)
29. ↑  Jussila, Joonas: Tuto-kasvatti Tarmo Reunasella upea debyytti NHL:ssä – puolustaja teki erikoista kiekkohistoriaa Rangersin paidassa *ts.fi*.  16.3.2021. Turun Sanomat Oy. Viitattu 16.3.2021.
30. ↑  Philadelphia Flyers - New York Rangers - March 15th, 2021 *NHL.com*.  15.3.2021. National Hockey League. Viitattu 16.3.2021. (englanniksi)
31. ↑  NHL Public Relations Twitterissä *twitter.com*.  16.3.2021. National Hockey League. Viitattu 7.6.2023. (englanniksi)
32. ↑  Vilén, Jan: Käsittämätön kausi: Tarmo Reunanen aloitti Mestiksen Tutossa, ja viime yönä hän avasi NHL-pistetilinsä upealla syötöllä Madison Square Gardenissa *HS.fi*.  16.3.2021. Sanoma Media Finland Oy. Viitattu 16.3.2021.
33. ↑  Canes Acquire Reunanen From Rangers *nhl.com/hurricanes*.  28.3.2022. RALEIGH, NC:  Carolina Hurricanes. Viitattu 29.6.2022. (englanniksi)
34. ↑  Isokoski, Riku: Yllättävä suomalaiskauppa siirtotakarajan jälkeen – Hurricanes hankki Tarmo Reunasen *Jatkoaika.com*.  9.10.2020. Jatkoaika r.y. Viitattu 29.6.2022.
35. 1 2  Tervetuloa takaisin, Tarmo Reunanen! "Odotan, että tulemme olemaan Liigan kärkijoukkueita" *raumanlukko.fi*.  29.6.2022. Marva Media Oy. Viitattu 29.6.2022.
36. ↑  Lukko - HIFK, 25.3.2023 *liiga.fi*.  25.3.2023. Jääkiekon SM-liiga Oy. Viitattu 7.6.2023.
37. ↑  Elite Prospects - Lukko *eliteprospects.com*. Everysport Media Group AB. Viitattu 29.6.2022. (englanniksi)
38. ↑  Huttunen, Sasha & Niemistö, Juha: SM-liigan tähtipelaaja mystiseen pelikieltoon – näillä sanoilla hän solvasi vastustajaa *Ilta-Sanomat*.  23.9.2023. Viitattu 23.9.2023.
39. ↑  Pikkuleijonien MM-leiriryhmä nimetty *MTVuutiset.fi*.  24.3.2015. Telia Company AB. Viitattu 28.6.2016.
40. ↑  Tilanne 11.2.2024
41. ↑  DEN - FIN (Line Up) *stats.swehockey.se*.  11.4.2019. Svenska Ishockeyförbundet. Viitattu 10.10.2020. (englanniksi)
42. ↑  Julius Reunanen *Elite Prospects*. Everysport Media Group AB.  (englanniksi)
43. ↑  Uudet ylioppilaat Lounais-Suomen lukioista *ts.fi*.  18.5.2017. Turun Sanomat Oy.  Arkistoitu 13.7.2021. Viitattu 22.3.2020.

Lukko – SM-liiga
9 Stenqvist |
11 Reunanen |
15 Tiihonen |
16 Ylitalo |
17 Pa. Westerholm |
18 Jandric |
19 Järvenpää |
20 Nyman |
23 Trah’t |
24 Krannila |
27 Po. Westerholm |
29 Suni |
30 Salonen |
33 Gibson |
36 Järvinen |
38 Almari |
39 Tieksola |
41 Burke |
42 Abt |
48 Ikonen |
51 Korkka |
57 Brook |
60 Lebedeff |
62 Mattila (**C**) |
64 Kainulainen |
71 Ervasti |
72 Piipponen (**A**) |
82 Tolppola |
88 Morand |
90 Hämäläinen |
92 Repo (**A**) |
93 Nieminen |
97 Fontaine  

Valmentajat Lämsä – Kauvosaari – Hämäläinen – Vuorio – Hakkarainen – Pasanen – Kuosmanen